กรณีศึกษา “แจ็ก หม่า” ปลาหมอ ตายเพราะปาก
ในวันที่ทุกอย่างกำลังไปได้สวย บริษัทของเขา กำลังทำสถิติระดมทุนได้มากสุดในประวัติศาสตร์ ตั้งแต่โลกนี้มีมา 1 ล้านล้านบาท เป็นตัวเลขของเงินจากนักลงทุนทั่วสารทิศที่จะไหลเข้าบริษัทแห่งนี้ แต่ในช่วงข้ามคืน..
14 พ.ย. 2563

กรณีศึกษา “แจ็ก หม่า” ปลาหมอ ตายเพราะปาก /โดย ลงทุนแมน
ในวันที่ทุกอย่างกำลังไปได้สวย
บริษัทของเขา กำลังทำสถิติระดมทุนได้มากสุดในประวัติศาสตร์ ตั้งแต่โลกนี้มีมา
1 ล้านล้านบาท เป็นตัวเลขของเงินจากนักลงทุนทั่วสารทิศที่จะไหลเข้าบริษัทแห่งนี้
แต่ในช่วงข้ามคืน..
เขาถูกทางการจีนเรียกพบ พร้อมกับบอกอะไรสักอย่าง ซึ่งทุกคนที่จับจ้อง มองว่ามันไม่ปกติ
ในที่สุด..
เงิน 1 ล้านล้านบาท ที่กำลังไหลเข้ามา ถูกสั่งเบรกดังเอี๊ยด
และ มันต้องถูกคืนไปให้ผู้จองซื้อหุ้นบริษัทนี้ทั้งหมด
บริษัทนี้มีชื่อว่า Ant Group
บริษัทที่ไม่ใช่ธนาคาร แต่เป็นบริษัทที่เกี่ยวกับการเงิน ซึ่งกำลังถูกประเมินมูลค่าให้ “ใหญ่กว่าธนาคารทุกแห่ง” บนโลกนี้..
Ant Group มีผู้ก่อตั้งคือ แจ็ก หม่า ที่ทุกคนรู้ว่าเขาก่อตั้งอีกบริษัทคือ Alibaba
รู้หรือไม่ว่า นับตั้งแต่วันนั้น..
มูลค่าของ Alibaba ได้หายไปแล้ว 4 ล้านล้านบาท
มากกว่าเงินที่จะระดมทุนของ Ant Group เสียอีก
เกิดอะไรขึ้นกับ Ant Group และ Alibaba
แล้ว แจ็ก หม่า ได้ทำอะไรลงไป
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปสัปดาห์ก่อนหน้าที่ถูกทางการจีนสั่งเบรก
แจ็กหม่า ได้ไปพูดบรรยายงานหนึ่งชื่อ The Bund Financial Summit ที่จัดขึ้นที่เมืองเซี่ยงไฮ้
เขาพูดวิจารณ์ว่า “กฎเกณฑ์ของธนาคารเดิมๆ ไม่เหมาะสมกับ การสร้างนวัตกรรมใหม่ๆ”
ซึ่งเรื่องนี้ถ้าจะให้ตีความ ก็เกี่ยวข้องโดยตรงกับ Ant Group บริษัทเทคโนโลยีในด้านการเงิน ที่ตอนนี้คนจีนเกือบทุกคนต้องมีแอปของ Ant เอาไว้รับจ่ายเงิน รับฝากเงิน รวมไปถึง ขอสินเชื่อ ซื้อกองทุน ซื้อประกัน ในแอปนี้
พอคำพูดของ แจ็ก หม่า แบบนี้เข้าหูทางการจีนก็ไม่พอใจ เพราะดูเหมือนว่าคำพูดของเขาเป็นการท้าทายกฎเกณฑ์ของทางการจีน ซึ่งในบางแหล่งข่าวเช่น จาก The Wall Street Journal บอกว่า สีจิ้นผิง ประธานาธิบดีจีน เป็นคนสั่งการเองว่าให้เบรกการ IPO ของ Ant Group ไว้
สรุปแล้ว Ant Group ก็ถูกสั่งเบรกให้หยุดการ IPO โดยให้เหตุผลว่า Ant Group ยังมีหลายสิ่งที่ผิดกฎหมายด้านการเงินฉบับใหม่ที่กำลังจะเกิดขึ้น
นั่นก็แปลว่าทางการจีนกำลังร่างกฎหมายฉบับใหม่ สำหรับ Ant Group ขึ้นมาใหม่โดยเฉพาะ
แล้วกฎหมายฉบับใหม่จะทำร้าย Ant Group อะไรบ้าง?
มีการคาดการณ์กันว่า จากเดิมที่ Ant Group จะสำรองเงินทุนไว้ไม่มาก ในการปล่อยสินเชื่อ
ตอนนี้ Ant Group ต้องปฏิบัติตามเกณฑ์เหมือนกับธนาคารปกติ คือต้องสำรองเงินไว้เป็นเงินกองทุนที่มากขึ้น ซึ่งนั่นก็หมายความว่าจะทำให้ Ant Group ได้ผลตอบแทนต่อเงินทุนที่น้อยกว่าเดิม
เรื่องนี้ถึงขนาดมีการประเมินกันว่า มูลค่าของ Ant Group หลังมีกฎกติกาใหม่นี้ จะลดลงเป็นครึ่งหนึ่งจากเดิม
และประเด็นคือไม่ใช่มีแค่ Ant Group
เพราะ Alibaba ก็กำลังโดนเช็กบิลเช่นกัน
เมื่อไม่กี่วันที่ผ่านมามีข่าวว่า ทางการจีนจะร่างกฎหมายฉบับใหม่เพื่อป้องกันการผูกขาดของบริษัทอีคอมเมิร์ซยักษ์ใหญ่ในจีน ซึ่งนั่นก็จะกระทบกับ Alibaba โดยตรง
ความกังวลนี้ทำให้นักลงทุนต่างพากันเทขายหุ้น Alibaba ติดลบจากจุดสูงสุดมาแล้วเกือบ 20%
คิดเป็นมูลค่าที่หายไปมากถึง 4 ล้านล้านบาท
ดูเหมือนว่าเรื่องนี้จะไม่จบง่ายๆ
เพราะทางการจีนไม่น่าจะชอบ แจ็ก หม่า เสียแล้ว
และอะไรที่เป็นของ แจ็ก หม่า ทางการจีนก็คงจะอยากสั่งสอนให้ แจ็ก หม่า ได้รู้ไว้
จะสำเร็จมาแล้ว มากมายแค่ไหน
จะรวยเป็นเศรษฐีอย่างไร
แต่อำนาจการควบคุม อย่ามาท้าทาย
แต่คำพูดของ แจ็ก หม่า ก็น่าคิด
กฎเกณฑ์เดิมๆจะควรใช้หรือไม่
ถ้ามีนวัตกรรมที่ดีกว่า ในการประเมินความเสี่ยงผู้บริโภค
อย่างไรก็ตาม ถ้ามองในมุมมองสถาบันการเงิน
การแข่งขัน ก็ควรจะแฟร์
คือทำธุรกิจคล้ายกัน ก็ต้องมาใช้กติกาแบบเดียวกัน ไม่ใช่มีข้อยกเว้น
ก็ไม่รู้ว่าฝั่งไหนจะถูกต้อง เพราะต่างฝ่ายก็มีเหตุผลของตัวเอง
แต่ที่แน่ๆคือ
ตอนนี้ แจ็ก หม่า กำลังเงียบ
และไม่พูดเยอะ เหมือนวันนั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-